paragraph_text: Olympia, poznata i kao L'Olympia ili Olympia Hall, poznata je koncertna dvorana smještena na Bulevardu kapucina u Parizu. Uz njujorški Carnegie Hall, londonski Royal Albert Hall i Sydneysku operu ubraja se među najpoznatije, najelitnije i najcjenjenije koncertne dvorane u svijetu. Otvorena je u svibnju 1888. godine te je kroz svoju povijest proslavila i ugostila brojna glazbena imena - šansonijerka Edith Piaf nastupala je u Olympiji između 1955. i 1962. godine, nakon čega brojni poznati glazbenici održavaju koncerte - tako su Beatlesi osamnaest dana zaredom nastupali u dvorani, ponekad održavši i do tri koncerta u danu početkom 1964., prije odlaska na američku turneju.